CELEX: 32016R1649
Language: sl
Date: 2016-07-08 00:00:00
Title: Delegirana uredba Komisije (EU) 2016/1649 z dne 8. julija 2016 o dopolnitvi Uredbe (EU) št. 1316/2013 Evropskega parlamenta in Sveta o vzpostavitvi Instrumenta za povezovanje Evrope (Besedilo velja za EGP)

15.9.2016   
            
            
               SL
            
            
               Uradni list Evropske unije
            
            
               L 247/1
            
         DELEGIRANA UREDBA KOMISIJE (EU) 2016/1649
   z dne 8. julija 2016
   o dopolnitvi Uredbe (EU) št. 1316/2013 Evropskega parlamenta in Sveta o vzpostavitvi Instrumenta za povezovanje Evrope
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1316/2013 Evropskega parlamenta in Sveta z dne 11. decembra 2013 o vzpostavitvi Instrumenta za povezovanje Evrope, spremembi Uredbe (EU) št. 913/2010 in razveljavitvi uredb (ES) št. 680/2007 in (ES) št. 67/2010 (1), in zlasti člena 21 Uredbe,
   ob upoštevanju naslednjega:
   
               (1)
            
            
               Komisija je 7. januarja 2014 sprejela Delegirano uredbo (EU) št. 275/2014 (2) o določitvi prednosti glede financiranja na področju prometa v okviru večletnih in letnih delovnih programov.
            
         
               (2)
            
            
               V svoji sodbi z dne 17. marca 2016 v zadevi C-286/14 Evropski parlament proti Komisiji je Sodišče Evropske unije razglasilo ničnost Delegirane uredbe (EU) št. 275/2014 in razsodilo, da se učinki navedene uredbe ohranijo, dokler ne bo v razumnem roku, ki ne sme preseči šestih mesecev od dneva razglasitve te sodbe, začel veljati nov akt, ki jo bo nadomestil.
            
         
               (3)
            
            
               V skladu s členom 21(3) Uredbe (EU) št. 1316/2013 bi prednostno financiranje na področju prometa moralo upoštevati upravičene ukrepe, ki prispevajo k projektom skupnega interesa v skladu z Uredbo (EU) št. 1315/2013 Evropskega parlamenta in Sveta (3), navedene v členu 7(2) Uredbe (EU) št. 1316/2013.
            
         
               (4)
            
            
               Upravičeni ukrepi iz člena 7(2) Uredbe (EU) št. 1316/2013 so podrobneje opredeljeni v členih 10 in 11 navedene uredbe, ki določata najvišje ravni financiranja, ki se uporabljajo za navedene ukrepe. Zato se je primerno sklicevati na ukrepe, kot so navedeni v teh členih, da se podrobno določijo prednosti glede financiranja na področju prometa.
            
         
               (5)
            
            
               Projekti skupnega interesa, kot so navedeni v delu I Priloge I k Uredbi (EU) št. 1316/2013, so upravičeni do večletnih delovnih programov iz člena 17(3) navedene uredbe. Projekti, ki niso navedeni v delu I Priloge I, vendar izpolnjujejo pogoje v skladu s členom 7(2) navedene uredbe, so upravičeni do letnih delovnih programov.
            
         
               (6)
            
            
               V skladu s členom 4(2) Uredbe (EU) št. 1316/2013 o določitvi posebnih sektorskih ciljev v prometnem sektorju in upoštevajoč, da člen 21(3) navedene uredbe na Komisijo prenaša pooblastilo za sprejemanje delegiranih aktov v skladu s členom 26, ki za prometni sektor podrobno določa prednosti glede financiranja, ki se odrazijo v delovnih programih, ta delegirana uredba določa take prednosti, ki se odrazijo v večletnih ali letnih delovnih programih v skladu s členom 17(3) navedene uredbe.
            
         
               (7)
            
            
               Glede na to, da bodo finančni instrumenti prejeli prispevek Unije na podlagi letnih delovnih programov, je primerno vključiti ustrezno prednost.
            
         
               (8)
            
            
               Ukrepi za podporo programov iz člena 5(2)(b) Uredbe (EU) št. 1316/2013, ki jih sestavljajo stroški za tehnično in upravno pomoč, ki jih ima Komisija pri upravljanju Instrumenta za povezovanje Evrope in so omejeni na 1 % finančnih sredstev, ne bodo zajeti v delovnih programih. Vendar pa bodo ukrepi za podporo programov, ki prispevajo k projektom skupnega interesa, kot so predvideni v členu 7(2) in navedeni v členu 5(2)(a) Uredbe (EU) št. 1316/2013, zajeti v delovnih programih in so vključeni z ustrezno prednostjo.
            
         
               (9)
            
            
               Vsa sredstva iz člena 5(1)(a) Uredbe (EU) št. 1316/2013, vključno s sredstvi, prenesenimi iz Kohezijskega sklada, se bodo krila iz istih delovnih programov. V skladu s členom 11 navedene uredbe bodo sredstva, prenesena iz Kohezijskega sklada, predmet posebnih razpisov za zbiranje predlogov.
            
         
               (10)
            
            
               Da se zagotovi pravočasno sprejetje izvedbenih aktov iz člena 17(3) Uredbe (EU) št. 1316/2013 za zagotovitev pravne kontinuitete programa na področju prometnega sektorja Instrumenta za povezovanje Evrope, bi morala ta uredba začeti veljati dan po njeni objavi v Uradnem listu Evropske unije —
            
         SPREJELA NASLEDNJO UREDBO:
   Člen 1
   Ta uredba določa prednosti glede financiranja, ki se odrazijo v večletnih in letnih delovnih programih iz člena 17 Uredbe (EU) št. 1316/2013 za čas trajanja Instrumenta za povezovanje Evrope za ukrepe, upravičene na podlagi člena 7(2) navedene uredbe, kakor je navedeno v Prilogi.
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 8. julija 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 348, 20.12.2013, str. 129.
   
      (2)  Delegirana uredba Komisije (EU) št. 275/2014 z dne 7. januarja 2014 o spremembi Priloge I k Uredbi (EU) št. 1316/2013 Evropskega parlamenta in Sveta o vzpostavitvi Instrumenta za povezovanje Evrope (UL L 80, 19.3.2014, str. 1).
   
      (3)  Uredba (EU) št. 1315/2013 Evropskega parlamenta in Sveta z dne 11. decembra 2013 o smernicah Unije za razvoj vseevropskega prometnega omrežja in razveljavitvi Sklepa št. 661/2010/EU (UL L 348, 20.12.2013, str. 1).
   
      PRILOGA
      
         PREDNOSTI GLEDE FINANCIRANJA NA PODROČJU PROMETA V OKVIRU VEČLETNIH IN LETNIH DELOVNIH PROGRAMOV
      
      1.   Prednosti glede financiranja večletnih delovnih programov
      
      1.1   Prednosti glede financiranja za vzpostavitev manjkajočih povezav, odpravljanje ozkih grl, izboljšanje interoperabilnosti železniškega sistema, zlasti pa izboljšanje čezmejnih odsekov:
      
                  (i)
               
               
                  predhodno določeni projekti v koridorjih jedrnega omrežja (železnice, celinske plovne poti, ceste, pomorska in celinska pristanišča);
               
            
                  (ii)
               
               
                  predhodno določeni projekti na drugih odsekih jedrnega omrežja (železnice, celinske plovne poti, ceste, pomorska in celinska pristanišča);
               
            
                  (iii)
               
               
                  interoperabilnost železniškega sistema;
               
            
                  (iv)
               
               
                  uvedba ERTMS.
               
            1.2   Prednosti glede financiranja za dolgoročno zagotavljanje trajnostnih in učinkovitih prometnih sistemov zaradi priprave na pričakovane prihodnje prometne tokove in omogočanja razogljičenja vseh načinov prevoza s prehodom na inovativne nizkoogljične in energijsko učinkovite prometne tehnologije ob optimizaciji varnosti:
      
                  (i)
               
               
                  uvajanje novih tehnologij in inovacij v vse načine prevoza, s poudarkom na razogljičenju, varnosti in inovativnih tehnologijah za spodbujanje trajnosti, delovanja, upravljanja, dostopnosti, večmodalnosti in učinkovitosti omrežja;
               
            
                  (ii)
               
               
                  varna in varovana infrastruktura, vključno z varnimi in varovanimi parkirnimi mesti v jedrnem cestnem omrežju.
               
            1.3   Prednosti glede financiranja za optimiziranje združevanja in medsebojnega povezovanja načinov prevoza ter izboljšanje interoperabilnosti prevoznih storitev, ob hkratnem zagotavljanju dostopnosti prometne infrastrukture:
      
                  (i)
               
               
                  enotno evropsko nebo – SESAR;
               
            
                  (ii)
               
               
                  rečne informacijske storitve;
               
            
                  (iii)
               
               
                  inteligentne prometne storitve za cestni promet;
               
            
                  (iv)
               
               
                  sistemi spremljanja in obveščanja za ladijski promet;
               
            
                  (v)
               
               
                  pomorske avtoceste;
               
            
                  (vi)
               
               
                  ukrepi za izgradnjo prometne infrastrukture na vozliščih jedrnega omrežja, vključno z urbanimi vozlišči;
               
            
                  (vii)
               
               
                  povezave z večmodalnimi logističnimi platformami in njihov razvoj.
               
            1.4   Ukrepi za podporo programov.
      2.   Prednosti glede financiranja letnih delovnih programov
      
      2.1   Prednosti glede financiranja za odpravljanje ozkih grl, izboljšanje interoperabilnosti železniškega sistema, vzpostavitev manjkajočih povezav, zlasti pa izboljšanje čezmejnih odsekov:
      
                  (i)
               
               
                  projekti v zvezi z železnicami, celinskimi plovnimi potmi in cestami v jedrnem omrežju, vključno s povezavami s celinskimi in pomorskimi pristanišči ter letališči in razvojem pristanišč;
               
            
                  (ii)
               
               
                  projekti v zvezi s celovitim omrežjem (železnice, celinske plovne poti, ceste, pomorska in celinska pristanišča);
               
            
                  (iii)
               
               
                  projekti za povezovanje vseevropskega prometnega omrežja z infrastrukturnimi omrežji sosednjih držav, zlasti v zvezi s čezmejnimi odseki (železnica, celinske plovne poti, ceste, pomorska in celinska pristanišča).
               
            2.2   Prednosti glede financiranja za dolgoročno zagotavljanje trajnostnih in učinkovitih prometnih sistemov zaradi priprave na pričakovane prihodnje prometne tokove in omogočanja razogljičenja vseh načinov prevoza s prehodom na inovativne nizkoogljične in energijsko učinkovite prometne tehnologije ob optimizaciji varnosti:
      
                  (i)
               
               
                  uvajanje novih tehnologij in inovacij, razen tistih, ki so vključene v večletni delovni program;
               
            
                  (ii)
               
               
                  storitve tovornega prometa;
               
            
                  (iii)
               
               
                  ukrepi za zmanjšanje hrupa železniškega tovornega prometa, tudi z naknadnim opremljanjem obstoječih tirnih vozil.
               
            2.3   Prednosti glede financiranja za optimiziranje združevanja in medsebojnega povezovanja načinov prevoza ter izboljšanje interoperabilnosti prevoznih storitev, ob hkratnem zagotavljanju dostopnosti prometne infrastrukture:
      
                  (i)
               
               
                  sistemi telematskih aplikacij, razen tistih, ki so vključeni v večletni delovni program;
               
            
                  (ii)
               
               
                  ukrepi za boljšo dostopnost do prometne infrastrukture za invalide;
               
            
                  (iii)
               
               
                  ukrepi za izgradnjo prometne infrastrukture na vozliščih jedrnega omrežja, vključno z urbanimi vozlišči;
               
            
                  (iv)
               
               
                  povezave z večmodalnimi logističnimi platformami in njihov razvoj.
               
            2.4   Finančni instrumenti IPE:
      
                  (i)
               
               
                  prispevek k finančnim instrumentom, kot so opredeljeni v členu 14 in delu III Priloge k uredbi o IPE;
               
            
                  (ii)
               
               
                  ukrepi za podporo programov za inovativne finančne instrumente.